
Proiectului de Lege privind activitatea consulară

 În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu Proiectul de Lege privind activitatea consulară, trimis cu adresa nr. PL-x 739 din 12 decembrie 2018, înregistrat cu nr.4c-13/1160 din 13 decembrie 2018.
Senatul, în calitate de primă Cameră sesizată, a adoptat iniţiativa legislativă în şedinţa din ziua de 5 decembrie 2018.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de Lege are ca obiect de reglementare stabilirea cadrului juridic privitor la activitatea consulară, ca o premisă esențială a îndeplinirii angajamentelor ce revin României, în calitate de stat membru al Uniunii Europene.

Din punctul de vedere al dreptului Uniunii Europene, demersul legislativ intră sub incidența reglementărilor consacrate la nivelul Uniunii subsumate Europei cetățenilor, în sectorul – Cetățenia europeană.

Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut proiectul de lege în şedinţa din ziua de 19 februarie 2019.

Membrii comisiei au examinat iniţiativa legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.948 din 3 octombrie 2018.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a inițiativei legislative, în forma transmisă Comisiei juridice, de disciplină şi imunităţi de către Biroul permanent.

În raport de obiectul şi conţinutul reglementării, proiectul de lege face parte din categoria legilor ordinare.

